**Sikeres tesztEN VAN TÚL A LEXUS VERSENYGÉPE**

**Az** [**Emil Frey Lexus Team**](http://www.emilfreyracing.com) **hiba nélkül tesztelte a Lexus** [**RC F**](https://www.lexus.hu/car-models/rc-f/#hero) **GT3 versenyautót: a hivatalos tesztnapra a Blancpain GT versenysorozat egész mezőnye összegyűlt, így a Paul Ricard paddockjában a Lexus volt az egyik legnagyobb látványosság.**

Az Emil Frey Lexus Racing sikeresen mutatkozott be a Blancpain GT versenysorozat hivatalos tesztnapján. A svájci csapat két, műszakilag kifogástalan tesztnapot teljesített egyik Lexus RC F GT3 gépével a dél-franciaországi Paul Ricard pályán, így mindenki jó hangulatban tekint az idei szezon elé. Az első nagy seregszemlén összesen 45 versenyautó vett részt, és a GT3-as gépek közt a Lexus jelentette az egyik legnagyobb látványosságot a paddockban. A 114-es rajtszámú Lexust Christian Klien (Ausztria), Marco Seefried (Németország) és Markus Palttala (Finnország) tesztelte. A száraz pálya fölött gyönyörűen szikrázott a napfény, így minden ideális volt az autó kipróbálásához, többek közt a 2018-as évadban használt új Pirelli gumikkal való ismerkedéshez.

*„A teszt remekül sikerült, és semmilyen technikai probléma nem akadályozta a munkát.”* - fogalmaz Hannes Gautschi, az Emil Frey Lexus Racing műszaki koordinátora. „*Ez a két nap főleg arra szolgált, hogy pilótáink még alaposabban kitapasztalják a Lexus viselkedését, és hogy tovább finomíthassuk az autó beállításait. A próbák már csak azért is értékesnek bizonyultak, mert a pálya nemrégiben teljesen új burkolatot kapott, és három kanyart is átszabtak egy kicsit. A tapadás jelentős mértékben nőtt, ami a köridőkben is megmutatkozott; mi például 3,5 másodperccel jobb időt futottunk, mint tavaly.”*

Az Emil Frey Lexus Racing tavaly már rajthoz állt egyszer a Paul Ricard pályán, amikor egyetlen futam erejéig részt vett az International GT Open bajnokságban. A csapat most értékes információkkal gazdagodott a változtatásokkal kapcsolatban, így jobban fel tudnak készülni a 2018. június 1-én és 2-án megrendezendő versenyre.

*„Mindent összevetve nagyon elégedettek vagyunk mindkét tesztnap eredményével.”* – avat be Lorenz Frey, aki idén minden energiáját a csapatfőnöki teendőknek szenteli, vagyis nem fog versenyezni. „*Más pályákon is végeztünk már teszteket, és a pilóták nagyon pozitív visszajelzéseket adtak az autóról. Ez a gép egyenletes teljesítményt nyújt és rendkívül megbízható, ezért a tesztprogramunk a tervek szerint halad. Már nagyon várjuk a szezont, mert meggyőződésünk, hogy jók az autóink és a pilótáink, vagyis sikeres évadra számíthatunk.”*

A mostani volt az Emil Frey Lexus Racing utolsó tesztnapja, mielőtt a csapat április 6-án rajthoz áll a belgiumi Zolderben.

###

**További információ:**

**Varga Zsombor**

PR manager

Toyota Central Europe Kft.

Tel.: +36-70-4000-990

E-mail: zsombor.varga@toyota-ce.com